**ЈУ НАРОДНА БИБЛИОТЕКА ,,ЊЕГОШ“ – НИКШИЋ**

**ИЗВЈЕШТАЈ О РАДУ И ФИНАНСИЈСКОМ ПОСЛОВАЊУ**

**ЈАВНЕ УСТАНОВЕ**

**НАРОДНА БИБЛИОТЕКА „ЊЕГОШ” НИКШИЋ**

**ЗА 2021. ГОДИНУ**

Никшић, фебруар 2022. године

САДРЖАЈ

I – УВОД ........................................................................................................................2

II – ОДЈЕЉЕЊЕ ЗА КУЛТУРНО-ОБРАЗОВНУ, ИЗДАВАЧКУ И ИНФОРМАТИВНУ ДЈЕЛАТНОСТ .....................................:...............................4

III – ОДЈЕЉЕЊЕ ЗА ДЈЕЦУ .......................................................................................15

IV – ОДЈЕЉЕЊЕ ЗА ОДРАСЛЕ ................................................................................20

V – ОДЈЕЉЕЊЕ ЗА ОБРАДУ БИБЛИОТЕЧКОГ МАТЕРИЈАЛА .........................23

VI – СЛУЖБА ЗА ЗАЈЕДНИЧКЕ ПОСЛОВЕ .........................................................26

VII – ИЗВЈЕШТАЈ О ФИНАНСИЈСКОМ ПОСЛОВАЊУ ЗА 2021. ГОДИНУ...27

VIII – САВЈЕТ ЈУ НАРОДНА БИБЛИОТЕКА ,,ЊЕГОШ“ ....................................30

XIX – ЗАКЉУЧАК .....................................................................................................32

На основу члана 24 став 1 алинеја 7 Статута Јавне установе Народна библиотека ,,Његош“ Никшић, на који је Скупштина општине дала сагласност рјешењем број: 01-030-75 од 27. априла 2016. године, директорица ЈУ Народна библиотека ,,Његош“ Никшић, дана 24. фебруара 2022. године Савјету Библиотеке, подноси:

**ИЗВЈЕШТАЈ О РАДУ ЗА 2021. ГОДИНУ**

**I – УВОД**

Скупштина општине Никшић донијела је Одлуку о оснивању ЈУ Народна библиотека ,,Његош“ Никшић 16. октобра 2015. године. Дјелатност Библиотеке одређена је и дефинисана члановима 2, 3 и 8 Закона о библиотечкој дјелатности („Службени лист Црне Горе“, бр. 49/10 и 40/11). С обзиром на то да Библиотека има у виду све обавезе које проистичу из законске регулативе и међународних докумената везаних за библиотечку дјелатност Извјештај за 2021. годину обухвата све области које се тичу рада у овој установи која функционише кроз пет одјељења: Одјељење за одрасле, Одјељење за дјецу, Одјељење за културно-образовну, издавачку и информативну дјелатност, Одјељење за обраду библиотечког материјала и Служба за заједничке послове. Структура Библиотеке је таква да свако одјељење функционише по принципу сарадње са осталим одјељењима како бисмо као цјелина остварили пуни капацитет на путу ка никшићком библиотекарству које треба да буде дио европског и свјетског библиотекарства.

Све активности које је наша установа имала у 2021. години биле су усмјерене на то да покажемо да библиотека мора да иде у корак са временом и да задовољава информацијске и културне потребе наших суграђана, али и њихове потребе за забавом и разонодом, па се стога мора поставити у односу на интересе и могућности корисника и свој рад организовати тако да културни садржај, затим учење, читање, описмењавање, развој комуникацијских вјештина и др. буде у исто вријеме и корисно и забавно. Инсистирали смо на промоцији теорије да би сваки грађанин од најраније доби требало да посјећује своју локалну библиотеку, у њој борави и стиче вјештине неопходне за сналажење у свијету знања, уз његовање вриједности као што су љубав према књизи, култури и умјетности.

Осигуравањем широког избора грађе и активности, као и несебичним тимским радом свих запослених у Библиотеци пружили смо могућност да људи осјете радост културног уздизања и узбуђење откривања знања, а посебан акценат смо ставили на то да дјецу од најраније доби треба подучавати како да искористе могућности које им пружа библиотека и како да развију вјештину коришћења штампане и електронске грађе. Резултати у којима смо удружили снаге са другим институцијама чија је област везана за културу, образовање и хуманитарни рад, са НВО сектором, фондацијама, представницима медија и другима недвосмислено су утицали на квалитет живота и промовисали позитивне вриједности међу Никшићанима.

**II - ОДЈЕЉЕЊЕ ЗА КУЛТУРНО-ОБРАЗОВНУ, ИЗДАВАЧКУ И ИНФОРМАТИВНУ ДЈЕЛАТНОСТ**

У Плану рада за 2021. годину у оквиру сегмента посвећеног овом одјељењу најављено је сљедеће:

Историографија, публицистика, мемоарска литература, поезија, белетристика, фототипије и репринти наново актуелних издања, су садржајно-програмски концепт Културно-образовне, информативне и издавачке дјелатности ЈУ Народна библиотека ,,Његош“ Никшић. Двије едиције, ,,Културно насљеђе“ и ,,Поесис“ промовишу и његују никшићку и црногорску културну баштину, тако да су приоритети рада у 2021. години, сљедећи:

* наставак рада на капиталном пројекту – Монографији ,,Народна библиотека ,,Његош“ од оснивања Друштва никшићке читаонице до данас“;
* фототипије најстаријих и најраритетнијих издања из сопственог библиотечког фонда;
* репринтовање издања која је ова установа већ издала, а постоји евидентна заинтересованост читалачке публике;
* едиција ,,Поесис“ је отворена за све ствараоце поезије, нарочито за младе и талентоване пјеснике и пјесникиње чија поезија задовољава основне вредносне књижевне критеријуме.

Кутурно-образовна информативна дјелатност у оквиру издаваштва Библиотеке базирана је на ширењу културне, стручне и научне мисли, и свој програм заснива на:

* организовању трибина,
* организовању књижевних вечери,
* промовисању књига
* организовању стручних предавања.
* сарадњи са сродним инситуцијама, медијима и савременим системима комуникације (портали, веб сајт, фацебоок страница, инстаграм, апликација зоом, итд).

**Због прегледности извјештаја навешћемо календар дешавања, док се обиман и детаљан приказ сваког догађаја са освртом на хронологију уз пропратни материјал у виду фотографија и видео записа налази у нашој документацији:**

**ЈУН**

18 - 20. јун - Манифестација ,,Ноћ књиге“ у сарадњи са Unified clubom ,,Наша школа економска“, Управом за спорт и младе ,,Омладински клуб Никшић“, КК „Поента поетика“ и поетско вече „Глас младих пјесника“;

24. јун - промоција зборника Size zero/Мала мјера В ,,Политика и поетика женског писма“ – компаративне перспективе. На промоцији су говориле Александра Никчевић Батрићевић (уредница издања) и књижевница Драгана Кршенковић - Брковић;

28. јун - ,,Наше стваралаштво - наши транспаренти“- догађај за младе који организују полазници програма CAN-Community Action Now. Акција је дио практичног рада полазника програма за омладинске лидере и лидерке, а реализује је НВО Центар за обуку и образовање уз подршку амбасаде Аустралије у Београду;

29. јун - Ауторско вече са Момчилом Зековићем Зеком;

**ЈУЛ**

3. јул - промоција књиге ,,Новаковићи 1690-2020“ (300 година постојања). На промоцији су говорили: Максим Вујачић, Ново Новаковић и Миодраг Цано Новаковић;

20. јул - Пјесничко вече ,,Тако замишљам небо“ у сарадњи са НВО ,,Друштво пријатеља Библиотеке ,,Његош“ Никшић;

29. јул - Промоција књиге ,,Индира“ ауторке Тање Секулић;

**АВГУСТ**

9. август - Промоција збирке пјесама ,,Круг“ ауторке Наташе Лалатовић;

16. август - Вече посвећено младим никшићким ствараоцима и промоција збирки пјесама и афоризама (пројекат ,,Култура младих“);

18. август - Промоција репринт издања ,,Никако те нема“ Милана Дуга Кривокапића у сарадњи са ЈУ „Захумље“ Никшић;

26. август - Промоција књиге ,,Лијепа слова“ ауторке Тање Зековић;

31. август - Вече посвећено Десанки Максимовић ,,Чуј, рећи ћу ти своју тајну“ у сарадњи са НВО Друштво пријатеља Библиотеке ,,Његош“;

**СЕПТЕМБАР**

2. септембар - ,,Вече са Стефаном Симићем ,,Театар искрености“;

3. септембар – Промоција књиге ,,Крвава долина“, аутора С. Вучковића;

7. септембар – Промоција књиге ,,Дневник читања - визуализација као подстицај читалачке активности ученика“ аутора Мирослава Минића и Светлане Копривице (говорили су: Нађа Дурковић, уредница издања и Мирослав Минић);

10. септембар - Промоција монографије ,,Архитектура и урбанизам града Никшића након Другог свјетског рата“ аутора др Владимира Бојковића;

16. септембар - Промоција књиге ,,Зелена шума“ ауторке Снежане Радуловић.

**23 - 27. септембра Јесењи сајам књига ,,Аnderva book“ (25 догађаја у оквиру пратећег програма Сајма, од чега су два отказана због болести аутора усљед корона вируса):**

23. септембар - Свечано отварање. Учествовали су: предсједник Општине Никшић Марко Ковачевић, мр Бојана Обрадовић, проф. др Гордана Кустудић, академски сликар Мишо Вемић);

Концерт: Срђан Булатовић & Дарко Никчевић.

24. септембар:

* Литерарна радионица ,,Литерарко“ Књижевног клуба ,,Поента Поетика“;
* Трибина ,,Његош – Лалић – Булатовић“ Одсјека за црногорски језик, Филолошки факултет Никшић;
* Разговор са писцем, гост Енес Халиловић (разговор је модерирала мр Тамара Лабудовић);
* Промоција књиге *Три приче* Еуђенија Кармија и Умберта Ека у издању ЗУНС-а. Учествовале: др Светлана Калезић и Нађа Дурковић, уредница издања;
* Дискурс друштвених мрежа; Учествовали су: др Горан Јовановић и Ђуро Радосавовић;
* Промоција књиге ,,Доба надзорног капитализма“, Шошане Зубоф. Учествовали су: проф. др Мирољуб Радојковић и Зоран Хамовић (главни уредник);

**25. септембар**

* Поетско-музички хепенинг за дјецу. Учесвовали су: Дјечији хор Музичке школе ,,Дара Чокорило“ и ученици ЈУ ОШ ,,Милева Лајовић Лалатовић“;
* Књижевно вече Ђура Радосавовића и Мухарема Баздуља;
* Ауторско вече проф. др Александра Јеркова; учествовали су: проф. др Александар Јерков, проф. др Драган Бошковић, др Гордана Кустудић и мр Ксенија Ракочевић.

**26. септембар**

* Научна радионица за дјецу ,,У корак са хемијом“ Фондације за промовисање науке ПРОНА;
* Унирекс, 50 година издваштва; Учествовали су: Јанко Брајковић и Новица Ђурић;
* Округли сто на тему ,,Књига и ја“ ученика ЈУ Гимназија ,,Стојан Церовић“ Никшић;
* ЦГ-МОЛ Драгана Копривица, разговор је модерирала Рада Драганић;
* Промоција романа ,,Пас и контрабас“ аутора Саше Илића; Разговор је модерирала проф. др Гордана Кустудић;
* Промоција романа ,,Оpus dei“ Татјане Ђуришић - Бечановић. На промоцији су говорили: проф. др Татјана Ђуришић - Бечановић (ауторка), мр Неда Паповић и мр Бојана Обрадовић;
* Промоција двије пјесничке збирке ,,Уристен“ и ,,Живот и ја смо квит“ аутора Драгана Бошковића. Разговор је модерирао Ђорђије Ђукановић.

**27. септембар**

* Радионица медијске писмености ,,Читај између редова“ Института за медије Црне Горе. Радионицу су водиле Оливера Николић, новинарка и директорица Института за медије и Ана Миловић - Јасиковац, координаторка Агенције за локалну демократију. Учесници су били ученици средњих школа у Никшићу и студенти Филолошког и Филозофског факултета;
* Предавање проф. др Богуслава Зјелињског, пољског слависте и професора на Универзитету ,,Адам Мицкјевич“ у Познању;
* Промоција књиге ,,Црногорски језик и национализам“, проф. др Рајке Глушице. На промоцији су учествовали: проф. др Рајка Глушица (ауторка), доц. др Наташа Јововић и проф. др Игор Лакић;
* Промоција збирке пјесама Марка Томаша ,,Скратимо причу за главу“; разговор је модерирала мр Ксенија Ракочевић;
* Разговор са писцем, гост Балша Брковић. Разговор је модерирала мр Неда Паповић;
* Затварање Сајма: ,,Књижевност и рокенрол“, концерт Слободана Богдановића и Тамаре Кривокапић.

Јесењи сајам књига ,,Аnderva book“ у организацији Народне библиотеке ,,Његош“ уз покровитељство Општине Никшић започео је традицију окупљања издавача, институција и појединаца из земље и иностранства који постижу изузетне резултате у области књижевности, науке, образовања и културе. Никшић почетак јесени од ове године симболички везује за књигу и свих пет дана је био културни центар - не само црногорски, него и регионални, јер имена људи који су били наши гости свједоче о врло високо постављеном стандарду када је у питању организација културних догађаја. Уз то је и пратећи програм Сајма, у виду бројних промоција, округлих столова, трибина, радионица и презентација, нешто што је било припремљено кроз сарадњу са школама, факултетима, институцијама културе, науке и образовања, а у циљу пружања квалитетног садржаја свим посјетиоцима. Овако организован сајам није само сајам књига, него и сајам знања и правих вриједности који је пружио угођај свим љубитељима културе.

Сајам књига је био организован у Спортском центру Никшић (у простору хола на три нивоа) у два сегмента – изложбени простор и пратећи програм (за одрасле и за дjецу). Дио сале који је био намијењен културно-образовном садржају био је додатно оплемењен захваљујући Удружењу сликара које је уступило дjела црногорских аутора као свој допринос манифестацији (Мишо Вемић, Марија Вемић, Крсто Андријашевић, Бранко Бурић, Мики Радуловић), док је сликар Мики Радуловић поклонио 12 радова на камену које је намијенио ауторима из региона, а која представљају 12 препознатљивих мотива Црне Горе. Књижевни и научни програм су оплеменили и музичари Дарко Никчевић и Срђан Булатовић, као и професори музике Слободан Богдановић и Тамара Кривокапић, што је дало додатну умјетничку вриједност догађају и омогућило синкретизам више умјетности на Сајму. У пратећем програму је наступило 25 аутора из земље и иностранства (од којих je 10 универзитетских професора и 15 награђиваних аутора, писаца, пјесника и других ствараоца из области културе) који су разговарали са 5 модератора који су сви магистри и доктори књижевних наука, што је разговоре учинило стручним и професионалним, а публици омогућило разумијевање дjела и тема о којима се говорило. Све промоције, ауторске вечери, књижевне вечери и предавања су била интерактивног карактера, у којима је публика радо судjеловала разговарајући са гостима. Програм за дjецу и младе је био културно-образовног карактера па су учесници радионица, трибина и поетско-музичког хепенинга били ученици основних и средњих школа у Никшићу, као и студенти Филолошког и Филозофског факултета. Овај дио програма је био конципиран тако да су теме биле везане за литерарно стваралаштво (књижевна радионица за млађи узраст и студентска трибина), креативни игроказ (музичко-поетски хепенинг ученика основних школа), за науку (научна радионица за дjецу узраста основне школе), за тему важности читања (округли сто средњошколаца), као и за тему медијске писмености (радионица за средњошколце и студенте).

Посебно нам је задовољство истаћи овим путем успостављену сарадњу са институцијама које имају издавачку дјелатност и издавачким кућама које су подржале први Сајам књига ,,Аnderva book“, а то су: Универзитет Црне Горе, ЈУ Национална библиотека Црне Горе ,,Ђурђе Црнојевић“, Завод за уџбенике и наставна средства Црне Горе, Црногорска академија наука и умјетности, ЈУ Захумље Никшић, Медреса ,,Мехмед Фатих“ Тузи, Научна установа Институт за српску културу Никшић, НИП ,,Госпа од Шкрпјела“ Котор, Ободско слово, Народна књига, Нова књига, Унирекс, Пчелица - Јуинг, Младинска књига, Акиа Мали принц, Глигорије Дијак, ЦИД, као и са институцијама које су свој допринос дале у оквиру пратећег програма, а то су: КК Поента поетика, Филолошки факултет, Музичка школа ,,Дара Чокорило“, ОШ ,,Милева Лајовић Лалатовић, Фондација за промовисање науке ПРОНА, ЈУ Гимназија ,,Стојан Церовић“, Институт за медије Црне Горе и Агенција за локалну демократију.

30. септембар - Промоција монографије ,,Од Друштва никшићке читаонице до ЈУ Народна библиотека ,,Његош“ Никшић, поводом јубилеја 140 година. Монографију су приредили проф. др Нада Томовић, проф. др Ненад Перошевић и мр Саит Шаботић, током рада предвођени некадашњом директорицом Библиотеке Ренатом Булајић и уредником Михаилом Перошевићем. Монографија о 140 година рада и дјеловања Библиотеке у Никшићу, није само историографско ткање о настанку и развоју једне културне институције, већ истовремено и штиво о процесу културног напретка и преображаја једног града и његових становника.

**ОКТОБАР**

4. октобар **-** Промоција романа ,,Кастигуља“ ауторке Јасенке Лаловић; Разговор модерирала: Рада Драганић;

7. октобар - Промоција документарног филма ,,Антигона 2.0 Медитеран“ Елме Кучукалић; ,,Аntigone 2.0 Mediterranean” је иницијатива Фондације Скупштине грађанки и грађана Медитерана (FACM)) и Фондације Аnna Lindh, а спровео се у сарадњи са Фестивалом Mostra Viva del Mediterrani, а финансијски је подржан од стране Европске уније;

14. октобар - Промоција књиге ,,Аутокритика револуције у дјелу Михаила Лалића“ ауторке мр Бојане Обрадовић. На промоцији су говориле: проф. др Татјана Ђуришић Бечановић, проф. др Гордана Кустудић, мр Тамара Лабудовић и ауторка Бојана Обрадовић;

18. октобар - Промоција књиге ,,Дјечја граја свијет осваја“ ауторке Драгане Лалић;

21. октобар - Књижевно вече посвећено Гетеу и Оскару Вајлду ,,Фантазмагорија и оностроно“ у сарадњи са НВО ,,Друштво пријатеља Библиотеке ,,Његош“ Никшић;

28. октобар - Промоција акњиге ,,Ривал вјечности“ аутора Душана Јабучанина.

**НОВЕМБАР**

4. новембар **-** Промоција књиге ,,Пут ствараоца - кораци ка успјеху“ у издању Завода за школство Црне Горе. На промоцији су учествовале: доц. др Душанка Поповић, проф. др Соња Ненезић и Вера Мићковић;

11. новембар - Обиљежавање јубилеја: 200 година од рођења Фјодора Михаијловича Достојевског; предавање проф. др Татјане Јововић ,,Поетика душе: умијеће књижевног завођења Достојевског“, разговор модерирала Рада Драганић;

18. новембар - Разговор са писцем, гост Божо Копривица; разговор модерирала: мр Тамара Лабудовић;

22. новембар - Ауторско вече Катарине Сарић, разговор је модерирала Рада Драганић.

**ДЕЦЕМБАР**

1. децембар - Промоција књиге ,,Мој пут на кров свијета“ аутора Драгутина Шлагија Вујовића у сарадњи са ЈУ ,,Захумље“ Никшић;

10. децембар - Књижевност на филмском платну - Пројекција филма ,,Оњегин“; гости су били ученици ЈУ Гимназије ,,Стојан Церовић“;

13. децембар - Књижевно вече ,,Бескрајни плави круг“ у сарадњи са Одсјеком за црногорски језик и књижевност - Филолошки факултет и НВО Друштво пријатеља Библиотеке ,,Његош“ Никшић;

**Од 23. до 26. децембра су били XXIV Никшићки књижевни сусрети (Уприличено је укупно 13 догађаја, подијељених на сегмент за дјецу и на сегмент за одрасле):**

23. децембар - Отварање XXIV Никшићких књижевних сусрета и наступ Слободана Богдановића и Тамаре Кривокапић.

24. децембар

* Програм за дјецу ,,Књижевна чаролија“ са глумцем, композотором и пјесником Дејаном Ђоновићем;
* Промоција збирке кратких прича ,,Аtropa Belladonna“ Драгића Рабреновића; разговор модерирала: мр Тамара Лабудовић;
* Ауторско вече др Славице Перовић; разговор модерирала: др Гордана Кустудић;
* Разговор с писцем: гост Ивана Димић; разговор модерирала: мр Ксенија Ракочевић.

**25. децембар**

* Литерарна радионица за дјецу ,,Пишем, бришем и стварам све више“ у оквиру Клуба малих - великих писаца;
* Вече са Зувдијом Хоџићем; разговор модерирао мр Горан Радојичић;
* Промоција критичког издања романа ,,Зли дуси“ Ф.М. Достојевског; гост: проф. др Зоран Живковић; Разговор модерирала мр Тамара Лабудовић;
* Промоција књижевног дневника ,,2020“ аутора Николе Николића, Дијане Матковић, Данила Лучића, Луизе Бухарове, Румене Бужаровске и Лане Басташић; Разговор модерирала др Гордана Кустудић;

**26. децембар**

* Поетско - музички хепенинг ,,Новогодишња бајка“ ученика ЈУ ОШ ,,Лука Симоновић“;
* Промоција збирки пјесама прошлогодишњих побједника Сусрета Зорана Раонића, Енвера Муратовића и Марије Кривокапић. Учествовали: Зоран Обрадовић, Енвер Муратовић и Марија Кривокапић, разговор модерирала: млада пјесникиња Рада Драганић;
* Промоција романа ,,Синови, кћери“ ауторке Иване Бодрожић. Разговор модерирала мр Ксенија Ракочевић;
* Проглашење побједника Конкурса ,,Никшићки књижевни сусрети“ и уручење плакете; гост: Енес Халиловић, предсједник жирија, проф. др Рајка Глушица, члан жирија и др Гордана Кустудић, члан жирија.

XXIV Никшићки књижевни сусрети су су трајали четири дана: отварање уз музички наступ и тродневно дружење са писцима и књигом кроз сегмент за дјецу и сегмент за одрасле. Програм за дјецу уз учешће писаца, ученика основних школа и новопокренути Клуб малих-великих писаца био је квалитетно и богато осмишљен као прилика да наши најмлађи суграђани не буду запостављени као најмлађа читалачка публика. Дио програма за дјецу угостио је пјесника, глумца и композитора Дејана Ђоновића са којим су наступили ученици основних школа, затим је покренут Клуб малих – великих писаца кроз радионицу у којој је учествовало 15 ученика три основне школе и који ће наставити са радом и у новој години што ће резултирати објављивањем збирке прича малих-великих писаца (дјечије књиге), и што ће испунити веома важну мисију Библиотеке, а то је промоција правих вриједности и развијање креативности кроз стваралачки пут по методичкој литератури. Програм за дјецу је употпуњен и игроказом у којем су судјеловали ученици ОШ ,,Лука Симоновић“ под менторством својих наставника. Програм за одрасле се одвијао у три термина (17.00, 18:30 и 20.00 часова) кроз разговоре са писцима, ауторске вечери, књижевне вечери, промоције. Наши гости били су црногорски и регионални књижевници и универзитетски професори, добитници престижних националних, европских и свјетских награда, уз неизоставно представљање прошлогодишњих побједника Никшићких књижевних сусрета, пјесника Марије Кривокапић, Енвера Муратовића и породице пок. Зорана Раонића о чијем дјелу је говорио пјесников пријатељ Зоран Обрадовић. Овогодишњи књижевни сусрети су промовисали различите књижевне врсте (збирке пјесама, збирке прича, романе, критичка издања, књижевни дневник, дјечију књижевност...) уз дружење писаца и пјесника из Никшића, цијеле Црне Горе, Србије и Хрватске, уз новину говорења о фантастичној књижевности гостовањем црногорског аутора Д. Рабреновића који је добитник европске награде у области књижевне фантастике и проф. др Зорана Живковића који има титулу свјетског велемајстора у области књижевне фантастике. Посебно нам је задовољство што смо књижевну сцену обогатили новим пјесничким збиркама награђених аутора на Конкурсу 2021 Никшићких књижевних сусрета. Жири у саставу: писац и пјесник Енес Халиловић (предсједник жирија), проф. др Рајка Глушица (члан) и проф. др Гордана Кустудић (члан) су међу 23 пристигла рукописа (збирке пјесама) одлучили да награде добију Радоман Чечовић (прва награда), Милена Перовић (друга награда) и Хазир Жупљанин (трећа награда). Радује чињеница да је жири истакао да је међу пристиглим рукописима било много оних који су изузетно квалитетни, што свједочи о томе да поезија има будућност у којој ће се јавити још много нових имена која су своје повјерење указала Никшићким књижевним сусретима. О квалитету и стручности разговора са ауторима побринули смо се брижљивим одабиром модератора који су магистри и доктори науке о књижевности, што је догађаје учинило изузетно корисним у процесу откривања дјела реципијентима. 16 аутора (писаца, пјесника и других ствараоца, као и универзитетских професора) уз судjеловање бројних водитеља и креатора дjечијег програма су наставили успјешну традицију Књижевних сусрета које је Библиотека брижљиво његовала свих претходних година, уз непрекинуту традицију ни када су били тешки епидемиолошки услови када су Сусрети одржани у он-лајн форми. Дакле, Никшић је град препознат по афирмативном односу према непролазним вриједностима и град који је уточиште културе и авангарде, па су Сусрети наставили да окупљају бардове писане ријечи, уз овогодишњи мото манифестације (мисао Ива Андрића из бесједе ,,О причи и причању"): ,, Приповједач и његово дjело не служе ничему, ако на један или други начин не служе човјеку и човјечности.“

**ПУБЛИКАЦИЈЕ ЧИЈИ ЈЕ ИЗДАВАЧ НАРОДНА БИБЛИОТЕКА ,,ЊЕГОШ“ У 2021. ГОДИНИ**

Свих 12 публикација су естетски вриједна дјела која су обогатила књижевну и стручну издавачку дјелатност:

1. Репринт издање ,,Никако те нема”, аутора Милана Дуга Кривокапића;
2. Монографија ,,Од Друштва никшићке читаонице до ЈУ Народна библиотека ,,Његош” Никшић;
3. Монографија ,,Мој пут на кров свијета”, аутора Драгутина Вујовића;
4. Збирка пјесама ,,Резиме”, ауторке Марије Кривокапић;
5. Збирка пјесама ,,Зов и пјев”, аутора Зорана Раонића;
6. Збирка пјесама ,,Дрво за мој табут”, аутора Енвера Муратовића;
7. Књига за дјецу ,,Вртешка чуда, аутора Горана Радојичића и Милице Радојичић;
8. Збирка пјесама ,,Алиса у земљи луда" Данијеле Јокић (У оквиру пројекта *Култура младих, Подршка младим ствараоцима);*
9. Збирка пјесама ,,За љубав треба двоје" Митра Булајића (У оквиру пројекта *Култура младих, Подршка младим ствараоцима)*;
10. Збирка пјесама ,,Обећања" Горице Божовић (У оквиру пројекта *Култура младих, Подршка младим ствараоцима)*;
11. Збирка афоризама ,,Скраћена верзија" Раде Драганић (У оквиру пројекта *Култура младих, Подршка младим ствараоцима)*;
12. Књига ,,Искре црногорског духа" Чеда Баћовића.

Организовали смо укупно 72 догађаја у 2021. години (трибине, књижевне вечери, ауторске вечери, промоције, стручна предавања, округле столове, радионице) који су испунили културно-образовну мисију коју Библиотека има и тако допринијели томе да Никшић буде препознат на државној и регионалној културној мапи. Велики број догађаја спровели смо у сарадњи са институцијама културе, образовно-васпитним установама, Филолошким и Филозофским факултетом, фондацијама за промовисање науке, НВО сектором, а медији су били партнер који је објективно и исцрпно промовисао све активности па смо тим поводом организовали гостовања на тему рада у Библиотеци у РТВНК, РТЦГ, ТВ ПРВА, ТВ ВИЈЕСТИ, док су портали преносили обавјештења и извјештаје са наше званичне ФБ странице и сајта и тако допринијели транспарентности рада у току цијеле године.

У циљу омогућавања праћења програма широј публици која је љубитељ књижевног и културног садржаја, а због специфичности епидемиолошке ситуације су спријечени да присуствују свим догађајима, отворили смо званични YouTube канал на којем се налазе видео записи догађаја који су самим тим доступни и свима онима који нијесу у Никшићу, или у Црној Гори.

Издавачка дjелатност је припремила, издала и промовисала 12 публикација, а посебно је важно истаћи да је Библиотека омогућила у оквиру Подршке младим ствараоцима да четири књиге младих аутора из Никшића постану доступне широј јавности, што је примјер добре праксе у свијету културе и издаваштва.

На свим догађајима наши гости су били појединци који постижу изузетне резултате у области умјетности, културе, образовања и науке, па смо угостили црногорске и регионалне писце, међу којима је велики број награђиваних престижним књижевним наградама, универзитетске професоре који имају запажену научну каријеру на црногорским, регионалним и европским универзитетима, професоре основних и средњих школа који су се истакли у важним образовним подухватима, студенте и ученике који су креирали пригодан програм, представнике НВО сектора, као и представника сродних институција културе. Нијесмо заобишли ни реномиране музичаре и академске професоре музике, архитекте, као ни сликаре који су допринијели повезивању више умјетности на нивоу укупног програма. Сви су допринијели богатсву садржаја који Библиотека ,,Његош“ нуди.

У коначном, констатујемо да је богат културно-умјетнички програм Културно-образовне, информативне и издавачке дјелатности био прилагођен свим узрастима и различитим преференцама широке читалачке публике, а најважније је да су сви програми у оквиру манифестације бесплатни за све суграђане и љубитеље писане ријечи. Такође је испуњен циљ из плана за 2021. годину који је предвидио квалитетну издавачку дјелатност.

**III – ОДЈЕЉЕЊЕ ЗА ДЈЕЦУ**

Квалитетна дјечија библиотека пружа дјеци могућност лаког приступа знању, пружа вјештине неопходне за учење и описмењавање, учествује у социјализацији дјетета, оспособљава дијете да судјелује у свом образовању, осамостаљује га у учењу и тако доприноси и квалитетнијем животу заједнице. Дjечија библиотека захваљујући обезбијеђеним условима у простору Градске куће (како техничким, тако и кадровским) има све предуслове да то и јесте.

У плану за 2021. годину истакнуто је да дјечије одјељење у Народној библиотеци ,,Његош“ које је смјештено у адаптираној и реконструисаној згради Градске куће све више поприма обрисе култног мјеста у којем наши предшколци и основци остварују своје културне и образовне потребе. У складу са циљевима који су постављени у годишњем плану у Дјечијој библиотеци су реализоване сљедеће активности:

**ЈУН**

Од 18. до 20. јуна - Дјечија библиотека у сарадњи са UNIFIED CLUB-om „Наша школа економска“, Управом за спорт и младе, „Омладински клуб Никшић“ и Књижевним клубом „Поента поетика“, организовала је Поетско вече „Глас младих пјесника“. У оквиру програма Библиотека је учесницима и посјетиоцима обезбиједила поклон чланске карте ЈУ Нараодне библиотеке „Његош“ – Никшић.

28. јуна - програм за младе под називом „Наше ствараластво, наши транспаренти“ креиран од стране полазиника програма *CAN – Community Action Now* и ЈУ Народна библиотека „Његош" Никшић. Младе лидерке Милица Звиздић и Софија Лопичић организовале су интерактивни садржај са циљем упознавања младих са црногорским књижевним стваралаштвом. Том приликом млади су предали донацију Факултета за црногорски језик и књижевност (значајни наслови из белетристике и наслови из црногорске књижевности) Библиотеци. На догађају је представљен веб сајт: [kontrabanda.org](http://kontrabanda.org/), на којем су постављане интерактивне картице, које су развили млади учесници - Волим Црну Гору, Активирај се и Реци НЕ говору мржње. Ова акција била је дио практичног рада полазника програма за омладинске лидере и лидерке, а реализовала ју је НВО Центар за обуку и образовање уз подршку амбасаде Аустралије у Београду.

**СЕПТЕМБАР**

7. септембра - представљена је књига ,,Дневник читања визуализација као подстицај читалачке активности ученика“ аутора Мирослава Минића и Светлане Јоветић – Копривица. Приручник „Дневник читања – визуализација као подстицај читалачке активности ученика“ објављен је у издању Завода за уџбенике и наставна средства - Подгорица. Ова књига је свједочанство педагошких настојања аутора Мирослава Минића и Светлане Јоветић-Корпивице да на нов начин упуте ученике у важност читања. Препознавши методичке потенцијале визуализације као педагошког приступа, уредница овог издања Нађа Дурковић обликовала је занимљиву књигу не само за наставнике књижевности, већ и за све садашње и будуће читаоце.

16. септембра **-** промоција бајке ,,Зелена шума", ауторке Снежане Радуловић. Промоцији су присуствовали ученици IV разреда ЈУ ОШ ,,Милева Лајовић Лалатовић" под менторством Наташе Барјактаровић.

24. септембра – у оквиру Сајма књига ,,Anderva book“ одржана је књижевна радионица ,,Литерарко“ КК Поента поетика у којој су учествовали ученици ЈУ ОШ ,,Лука Симоновић”, ЈУ ОШ ,,Милева Лајовић Лалатовић” и ЈУ ОШ ,,Олга Головић” . Водитељ радионице мр Горан Радојичић је кроз многобројне теме и богат садржај, на занимљив и динамичан начин презентовао структуриран и циљно оријентисан сценарио са намјером да пробуди машту и креативност у литерарном изразу.

25. септембра у оквиру Сајма ,,Аnderva book“ одржан јепоетско - музички хепенинг за дјецу. За музички сегмент је био задужен хор ЈУ Музичка школа ,,Дара Чокорило“, а за презентацију игроказа били су задужени ученици ЈУ ОШ ,,Милева Лајовић Лалатовић“. Током програма ученици ЈУ Музичка школа ,,Дара Чокорило“ су са својим менторкама извели мелодије ,,*Once upon a dream*“ и ,,*The lion sleeps tonight*“. Талентовани ученици, чланови КУД-а ,,Вито Николић“ ЈУ ОШ ,,Милева Лајовић Лалатовић“ су се представили богатим колажним програмом.

26. септембра – у оквиру Сајма књига ,,Аnderva book“ је одржана научна радионица ,,У корак са хемијом“ Фондације за промовисање науке ПРОНА која помаже талентованим, креативним, вриједним основцима, средњошколцима и студентима да развијају своје могућности и да кроз потпуно бесплатне едукације постану дио научне заједнице дијелећи своја искуства са вршњацима у Црној Гори и свијету. Учесници радионице су били ученици основних школа у Никшићу.

27. септембра **-** Радионица медијске писмености ,,Читај између редова“ Института за медије Црне Горе. Интерактивна радионица била је намијењена ученицима завршних разреда средње школе и студентима прве године Филозофског и Филолошког факултета у Никшићу. Било је ријечи о утицају медија и друштвених мрежа на формирање ставова. Водитељке радионице су биле Оливера Николић, новинарка и директорица Института за медије и Ана Миловић Јасиковац, координаторка Агенције за локалну демократију. На радионици су учествовали ученици ЈУ Гимназија ,,Стојан Церовић“, ЈУ Прва средња стручна школа, те студенти Филолошког и Филозофског факултета.

**ОКТОБАР**

5. октобар - Поводом Националног дана подизања свијести о библиотекама ученици VI - 2 ЈУ ОШ ,,Лука Симоновић" са наставницом Милосавом Ђордан посјетили су Дјечију библиотеку и читаоницу. У едукативном кутку Читаонице провели су вријеме дружећи се са библиотекарима који су том приликом упознали ученике са значајем библиотека и писане ријечи.

19. октобар - промоција књиге ,,Дјечија граја свијет осваја" (у сарадњи са ЈУ Захумље) у којој су учешће узели: Драгана Лалић (ауторка књиге), Ксенија Благојевић (модераторка), затим рецитатори - Матија Андријашевић, Мина Караџић, Теодора Перовић, Зоја Вујошевић, Страхиња Делибашић, Уна Огњеновић и Матија Јуришевић, малишани из васпитне јединице ,,Прољеће" и ,,Цицибан", као и гости вечери Гордана Сарић и Радојица Станковић (Шанта Панта).

**НОВЕМБАР**

06. новембра - радионица ,,Стрип у настави језика и књижевности“ која је конципирана као разговор мр Луке Ракојевића, творца радионице и ученика VI и IX разреда ЈУ ОШ ,,Милева Лајовић Лалатовић“ уз визуелну презентацију која у првом плану истиче стриповско насљеђе. У даљем току радионице представљене су претече стрипа и протострипови, а фокус је стављен и на екранизацију квадрата и вињета. Унутар радионице представљен је и преглед вербо-визуелних дјела базираних на различитим врстама књижевних дјела.

20. новембра -  ,,Међународни дан дјетета". Тим поводом ученици VI, VII и IX разреда ЈУ ОШ ,,Милева Лајовић Лалатовић" су у Дјечијој библиотеци одржали презентацију на тему ,,Права дјетета", на којој су примјерима указали на потребу поштовања дјечијих права и њихове улоге у друштву. Услиједило је казивање стихова уз музичке изведбе, те читање прозних радова који промовишу права ,,великих-малих људи".

од 10. децембра до 12. децембра - ЈУ Народна библиотека „Његош“ Никшић се и ове године прикључила манифестацији „Ноћ књиге“ која се организује и тим поводом обезбједила беспатно учлањење за све заинтересоване.

**ДЕЦЕМБАР**

7. децембра **-** За љубитеље писане ријечи, у оквиру новог програмског сегмента „Књижевност на филмском платну“била је уприличена пројекција филма „Оњегин“ - адаптација романа у стиху руског пјесника, драматичара и прозаисте Александра Сергејевича Пушкина. Промоцији су присуствовали ученици II и IV разреда ЈУ Гимназија ,,Стојан Церовић" под менторством професорица Бојане Перишић и Велике Перутовић. Овај нови садржај у Библиотеци који ће се одвијати једном мјесечно има за циљ да кроз корелацију двије умјетности визуализацијом књижевних тема обезбиједи правилно разумијевање класика свјетске књижевности, али и да скрене пажњу на појам адаптације.

**У оквиру XXIV Никшићких књижевних сусрета (од 23. до 26. децембра) уприличени су сљедећи догађаји за дјецу:**

**24. децембра** - програм ,,Књижевна чаролија“ са глумцем и пјесником Дејаном Ђоновићем и ученицима IV и V разреда ЈУ ОШ ,,Милева Лајовић Лалатовић“. Свијет дјететовог бескраја испуњен је био занимљивим наступом у којем су се ређале пјесме, питалице, игрокази и широки осмјеси.

**25. децембра -** Литерарна радионица ,,Пишем, бришем и стварам све више“ у оквиру Клуба малих-великих писаца, чиме је у Дјечијој читаоници отпочео још један нови сегмент у раду Библиотеке. Ученици/це из три школе ( ЈУ ОШ ,,Олга Головић“, ЈУ ОШ ,,Ратко Жарић“ и ЈУ ОШ ,,Милева Лајовић ‒ Лалатовић“) су заједничким радом креативно изражавали своје идеје након представљених циљева и активности радионице које су за њих приредиле водитељке радионице Вера Мићуновић, Катица Грозданић и Светлана Кнежевић.

**26. децембра -** Поетско - музички хепенинг  ,,Новогодишња бајка" ученика ОШ ,,Лука Симоновић". У богатом колажном програму малишани су се представили игроказом, Врсутом, модерним фолклором и хором.

У плану за 2021. годину наведено је да ће се библиотекари у Дјечијој библиотеци трудити да учествују у образовању и самообразовању дјеце тако што ће осим лектире нудити дјеци и књиге које подстичу њихову машту, учење и дружење. Акција бесплатног учлањења је додатно увећала број корисника, а библиотекари су се трудили да у складу са интересовањима, могућностима и жељама сваког дјетета дјелују и мотивишу их на читање. Библиотекари су током групних посјета разговарали са дjецом о важности стварања и унапређивања читалачких навика, о значају књиге и о развоју културе читања.

У току 2021. године биљежи се раст броја чланова, тако да можемо закључити да је Дјечија библиотека била успјешна у мотивисању дјеце да постану наши чланови. Такође је примјетан раст доласка дjеце у дjечију читаону, што кроз организоване радионице и предавања, што кроз посјету културном садржају, тако да радује чињеница да се све више деце укључује у креирање садржаја, уз посебан осврт на долазак и дjеце са посебним потребама, као и дjеце из осјетљивих категорија мањинских народа, која су у процесу интеграције о којем се води рачуна у школама постала дио редовних активности у складу са својим могућностима и интересовањима.

И да закључимо, Дјечија библиотека је свим активностима које је спровела успјела у општој мисији коју има, а то је да развија и његује читалачке навике, афирмише културу читања, упућује на значај књиге, као и да развија свијест о значају библиотеке као установе културно-образовног карактера. Народне библиотеке имају посебну одговорност у подупирању читања и учења и промоцији књиге, па морају организовати посебне догађаје за дјецу, јер је дјечија библиотека усмјерена на самообразовање и читање из разоноде што је важан предуслов у каснијем образовању сваког појединца.

**IV - ОДЈЕЉЕЊЕ ЗА ОДРАСЛЕ**

У плану за 2021. годину у оквиру овог одјељења планиране су бројне активности у циљу: анимирања средњошколаца и студената, интернационализације рада, богаћења књижног фонда, побољшања услова рада, такође и међубиблиотечка сарадња (нарочито са ЦАНУ, Универзитетском и Националном библиотеком), заштита старих издања, укључивање младих људи у рад Библиотеке, повећање чланства, промоција књиге путем интернета и друштвених мрежа итд.

У периоду од јануара до почетка марта 2021. Одјељење за одрасле је преузимајући обавезе из плана за текућу годину наставило с пресељењем књижног фонда у нове и адаптиране просторије у Професорској згради на Шеталишту. Посао који је био усмјерен на успјешну реализацију поменутих активности био је веома захтјеван, како физички тако и организационо, али је залагањем запослених у Библиотеци успјешно финализован. На овај начин створени су предуслови да се настави рад са корисницима, па можемо констатовати и да број од 437 учлањена је знатан раст у односу на број чланова у 2020. години који је био 82. Томе је допринијела побољшана епидемиолошка ситуација, као и нова локација позајмног одjељења које се налази на Шеталишту Алексе Бацковића.

Посебно радује чињеница да је структура учлањених корисника хетерогена и да међу њима постоје разнородни профили: ученици средњих школа, студенти, али и средовјечна популација и припадници треће доби, што свједочи о испуњеном циљу да се скрене пажња на важну улогу Библиотеке у кампањи читања коју смо спровели у 2021. години. Међутим, тешкоћа која је зауставила још већи број учлањења је чињеница да је Библиотека током цијеле године радила без читаоне за коју су усљед недостатка простора наши корисници остали ускраћени. Вриједна опрема за слабовида лица добијена захваљујући пројекту НВО Друштво пријатеља Библиотеке ,,Његош“ је у позајмном одјељењу у условима који не задовољавају прописане стандарде када је у питању лак приступ слабовидим и слијепим особама, што отежава коришћење читаоне за слијепе. Захваљујући предсједнику Општине Никшић Марку Ковачевићу који је препознао важност читаоне за наш град Библиотека ће у 2022. години добити додатни простор у Професорској згради од 105 квадрата који ће бити адаптиран за потребе читаоне у оквиру које ће бити и читаона за слијепа и слабовида лица, што ће отворити могућности и за додатни садржај прилагођен лицима са посебним потребама.

У 2021. години Одјељење за одрасле је наставило са увећањем књижног фонда за скоро двије хиљаде наслова који су пристигли из Одјељења за обраду библиотечког материјала, а који су обезбијеђени путем поклона публикација које су промовисане у Библиотеци, а захваљујући и донацијама НВО Друштво пријатеља Библиотеке ,,Његош“, донацији Друштва јапанско-црногорског пријатељства и Јапанске фондације, и донацијама појединаца (Породица Дејана Никчевића, др Б. Калуђеровић, др Будимир Алексић). Ради се о насловима из области белетристике, о стручним и научним књигама, енциклопедијама, рјечницима и књигама за дјецу.

Радује успостављена међубиблиотечка сарадња са Националном библиотеком Црне Горе ,,Ђурђе Црнојевић“ чија директорица Драгица Ломпар је била учесник на отварању XXIV Никшићких књижевних сусрета и том приликом истакла значај ове манифестације којој су темељи постављени давне 1969. године, а у чијем програму су учествовали великани писане ријечи као што су Михаило Лалић, Миодраг Булатовић, Десанка Максимовић, Весна Парун, Меша Селимовић и многи други. Национална библиотека је такође најавила вриједну донацију књига за наш књижни фонд, а са директорицом Ломпар је договорена и интензивна сарадња на стручном усавршавању и заједничком дјеловању.

Међубиблиотечка сарадња је успостављена и са Универзитетском библиотеком Црне Горе која је крајем 2021. године најавила вриједну донацију стручне и научне литературе и која се понудила да у будуће снабдијева Библиотеку ,,Његош" свим насловима у издању Универзитета Црне Горе, како новим тако и оним од раније којих је у књижном фонду мало, а потребни су студентима и научним радницима.

Сарадња је успостављена и са Црногорском академијом наука и умјетности која је подржала Сајам књига ,,Аnderva book", а том приликом је договорена и сарадња како на пољу богаћења књижног фонда, тако и на пољу гостовања академика у нашем културно-образовном програму.

Рубрика ,,Библиотекар препоручује“ је настављена да се одвија у сарадњи са порталом Оногошт, а која подразумијева да руководилац Одјељења препоручује одређену литературу читаоцима порталу једном седмично. Акција има за циљ промоцију читања, као и рад на увећању броја чланова, а крајем године је у истом циљу договорена сарадња са Радиом Никшић која подразумијева гостовање наших библиотекара у емисији ,,Библиотекар“.

Такође је важно истаћи да је Одјељење пружило свој допринос у организацији многих културних догађаја који су уприличени у сарадњи са Одјељењем за културно-образовну, информативну и издавачку дјелатност, да је учествовало и у промоцији Библиотеке и њене издавачке дјелатности на Сајму књига ,,Anderva book“ гдје је Народна библиотека ,,Његош“ имала свој штанд који су посјетили многи љубитељи писане ријечи и поштоваоци рада Библиотеке.

Може се закључити да је Одјељење за одрасле Народне библиотеке ,,Његош“ испунило план за 2021. годину, а наставља свој предан и континуиран рад на валоризацији културних ресурса.

**V – ОДЈЕЉЕЊЕ ЗА ОБРАДУ БИБЛИОТЕЧКОГ МАТЕРИЈАЛА**

У плану за 2021. годину у дијелу који је посвећен раду овог одјељења речено је да ће фокус рада бити на: обради стручних књига у складу са УДК системом, на допуњавању и обнављању књижног фонда, на уношењу књижног фонда путем COBISS система, на рестауирању старих и раритетних издања, на раду Библиотеке као матичне библиотеке за Општину Никшић, као и на обнављању завичајног фонда и легата.

У 2021. години у књижни фонд уведено је нових 1865 књига. Наша установа је у претходној години у циљу богаћења и допуњавања књижног фонда интензивно радила на успостављању контаката са другим установама и појединцима који су нам својим донацијама помогли да тај циљ и остваримо. У наставку слиједи списак донатора и број књига које су поклоњене нашој установи:

* НВО ,,Друштво пријатеља Библиотеке ,,Његош" - 1200 књига (белетристика, стручна литература, лектира, рјечници, литература на страном језику);
* Универзитет Доња Горица – 23 књиге (стручна литература у издању УДГ-а);
* Јапанска амбасада и Јапанска фондација преко Друштва црногорско-јапанског пријатељства - 183 књиге (литература на енглеском и јапанском о јапанској култури, међу којој су вриједна илустрована издања, енциклопедије, стручна литература и приручници);
* др Бранислав Калуђеровић - 119 књига (белетристика, рјечници);
* Породица Петра Никчевића - 176 књига (класици свјетске књижевности, сабрана књижевна дјела, школска лектира, стручна литература);
* доц. Будимир Алексић - 51 књига (стручна и научна литература);
* Радомир Рашо Миловић - 13 књига (стручна литература);
* Јован и Василије Пјешчић - 15 књига (белетристика);

Такође су наш фонд допунили наслови промовисаних књига током ауторских и књижевних вечери организованих у току 2021. године, а ради се о новим издањима актуелне књижевне сцене и о стручној и научној литератури чији аутори су били наши гости – 85 књига.

Матична служба се бавила развојем и унапређењем библиотечке дјелатности на подручју наше општине. Извршена је посјета школским библиотекама при чему им је пружена стручна и савјетодавна помоћ. Стекао се увид у постојеће стање, о чему је сачињен и детаљан извјештај. Посјетом је обухваћено 10 (десет) школских библиотека.

Одјељење за обраду библиотечког материјала је интензивно радило на изради три каталога: интеpног, ауторског и азбучног, као и на увођењу књига у систем COBISS-а. Обрада публикација врши се према прописаним међународним и домаћим стандардима за јединствену обраду библиотечког материјала.

COBISS:

До краја 2021. године у COBISS систем је уведено укупно 17 674 јединица. Ради прегледности и упоређивања успјешности рада у овом сегменту навешћемо упоредне податке за претходне три године о увођењу библиотечких јединица у COBISS (подаци узети из Националне библиотеке ,,Ђурђе Црнојевић”):

|  |  |  |
| --- | --- | --- |
| 2021. година | 2020. година | 2019. година |
| Број јединица у бази података: **1755** | Број јединица у бази података: **894** | Број јединица у бази података: **1376** |

Ради побољшања ефикасности рада у области COBISS система наша установа је у децембру затражила од Националне библиотеке ,,Ђурђе Црнојевић” да нам обезбиједи два нова прикључка, што је и остварено, а поводом чега су двоје колега (једно из Одјељења за дјецу, друго из Одјељења за одрасле) пријављени за Курс ,,Употреба програмске опреме COBISS3” (реализује се у јануару 2022), током којег ће стећи потребна знања за преузимање записа, што ће знатно унаприједити рад у овој области нашег пословања.

Такође смо у децембру 3 запослене које већ посједују лиценцу за рад у COBISS-у пријавили за Курс ,,Прелазак на каталогизацију са нормативном контролом” (за јануар 2022), који представља напредни ниво образовања и стручног усавршавања у Националном COBISS центру Црне Горе, што ће омогућити да наша Библиотека иде у корак са другим библиотекама по нивоу образовања и стручног усавршавања кадра у Одјељењу за обраду.

У оквиру Одјељења за обраду библиотечког материјала обавља се и техничко-оперативна дјелатност која подразумијева:

* Информатичку подршку;
* Контролу и одржавање рачунарске мреже;
* Контролу и одржавање интернет мреже у сарадњи са оператером;
* Одржавање и контрола хардвера и софтвера;
* Чување свих података;
* Услуге текућег одржавања опреме.

На крају да закључимо да постоји добра сарадња са корисницима Библиотеке коју махом обављају библиотекари у позајмним одјељењима, па се на основу њихових извјештаја прави и план набавке потребних библиотечких јединица којих нема или има, али недовољно, у нашим фондовима. У том циљу је у Библиотеци формирана комисија за набавку књига у којој се налазе: Даница Милошевић (руководилац у Одјељењу за обраду), Иван Љешковић (руководилац у Одјељењу за одрасле) и Ана Пејовић (руководилац у Одјељењу за дјецу) и која прави детаљан план набавке на основу извршеног истраживања о потребама корисника.

**VI – СЛУЖБА ЗА ЗАЈЕДНИЧКЕ ПОСЛОВЕ**

Служба за заједничке послове обухвата: правне, кадровске, финансијско-рачуноводствене, административне, техничке и послове из области јавних набавки.

Свакодневно се у овој служби обављају послови везани за израду одговарајућих уговора, рјешења из области радних односа, пријаве (одјаве) запослених, израда дописа у складу са потребама пословања, израда статистичких извјештаја, праћење поштовања прописа и њихове примјене, кореспондеција са Општином и други финансијски, административни и технички послови. План јавних набавки за 2022. годину је припремљен и објављен на порталу Управе за јавне набавке Црне Горе у складу са законским одредбама.

Финансијско-рачуноводствени послови су се одвијали по устаљеној процедури, уз редовно достављање свих обрачуна, захтјева и извјештаја Оснивачу. Сви рачуноводствени и други прописи су се редовно пратили уз поштовање процедура.

Технички послови везани за обезбјеђиване квалитетних услова рада су се спроводили у пуном капацитету па је извршена поправка система гријања и у управној згради и у дjечијој библиотеци, што је ријешило проблем квалитетног гријања (нарочито у Градској кући у којој зими сала није могла да се угрије, а остале просторије слабо), такође и поправка крова на Градској кући, обезбијеђена је довољна количина лож уља за гријање, очишћени олуци чиме је ријешен дугогодишњи проблем прокишњавања у управној згради и други ситни послови.

Наша установа је учествовала у пројектима у сарадњи са НВО Друштво пријатеља библиотеке ,,Његош" и ЗЗЗЦГ, који имају за циљ стручно оспособљавање, те стицање радног искуства лица која су тешко запошљива:

* Стручно оспособљавање лица са стеченим високим образовањем;
* Јавни рад ,,Градска кућа – дом за све” за тешко запошљиве категорије;
* Програм оспособљавања за самосталан рад.

У ЈУ Народној библиотеци ,,Његош” је на дан 31. децембар запослено 35 лица (33 на неодређено, од чега 2 лица са инвалидитетом, једна функција и једна накнада).

***VII - ИЗВЈЕШТАЈ О ФИНАНСИЈСКОМ ПОСЛОВАЊУ ЗА 2021. ГОДИНУ***

|  |  |  |
| --- | --- | --- |
| Редни  број | Опис | Извршење за период од  01.01.до 31.12.2021.г. |
| 1 | 2 | 3 |
| И. | Примици | **452.926,94** |
| 1.1 | Општи приходи | 414.279,45 |
| 1.2 | Намјенски приходи | 17.673,14 |
| 1.3  1.4 | Сопствени приходи  Донације | 2.913,36 |
| 1.5 | Приходи од Завода | 18.060,99 |
| 1.6 | Приходи од Министарстава |  |
|  | **УКУПНИ ПРИМИЦИ** (1.1+1.2+1.3+1.4 +1.5) | **452.926,94** |
| ИИ. | ИЗДАЦИ | **473.014,11** |
| 2.1 | Бруто зараде и доприноси на терет послодавца | **372.225,16** |
| 2.2 | Остала лична примања  - Остале накнаде – помоћи запосленим  - Накнада за Савјет | **20.406,36**  15.300,00  5.106,36 |
| 2.3 | Расходи за материјал и услуге  - Расходи за канцеларијски материјал  - Расходи за ситан инвентар  - Расходи за хигијену и остали  - Расходи за штампу  - Расходи за осигурање  - Расходи за превоз  - Расходи за ПТТ услуге и таксе  - Расходи за репрезентацију  - Расходи за електричну енергију  - Расходи за комуналне услуге  - Расходи за телефон  - Расходи за банкарске услуге  - Расходи за гориво  - Расходи за уговоре о дјелу  - Расходи за остале услуге  - Расходи за израду ЦИП-а  - Расходи за информационе услуге  - Расходи за одржавање  - Расходи за набавку књига  - Расходи за стручно усавршавање и услуге  - Расходи за одржавање сајта  - Расходи за сајам (закуп, смјештај, штандови)  - Расходи за спонзорство | **80.382,59**  812,03  1.703,51  507,22  14.786,34  894,00  2.091,20  111,35  882,04  6.031,12  1.575,14  1.138,17  1.105,86  709,86  15.092,33  1.402,65  195,00  457,26  20.248,19  34,60  1.370,50  450,00  8.419,00  365,22 |
| ИИ | **УКУПНИ ИЗДАЦИ** (2.1+2.2+2.3+2.4) | **473.014,11** |
| ИИИ | Повећање/смањење готовине(И-ИИ) | **-20.087,17** |
| ИВ | Готовина на почетку периода | **20.865,36** |
| В | Готовина на крају периода(ИИИ+ИВ) | **778,19** |

Стање на жиро-рачуну ЈУ Народна библиотека „Његош“, 31.12.2021. износи **778,19 €.**

**ИЗВЈЕШТАЈ О НЕИЗМИРЕНИМ ОБАВЕЗАМА**

|  |  |  |
| --- | --- | --- |
| Редни  број | Опис | Стање обавеза на крају извјештајног периода на  дан 31.12.2021.г. |
| 1 | 2 | 3 |
| 1. | **Обавезе за текуће издатке** (1.1+1.2+1.3) |  |
| 1.1 | Обавезе за бруто зараде и доприносе на терет послодавца  (децембар 2021.) | 29.582,07 |
| 1.2 | Обавезе за остала лична примања |  |
| 1.3 | Обавезе за остале текуће издатке (добављачи) | 1.626,39 |
|  |  |  |
| 3. | **Стање обавеза на дан 31.12.2021.године** | **31.208,46** |

Напомена: Неизмирене обавезе по основу пореза и доприноса на зараде запослених које је преузела Општина Никшић за период 2009-2014.година за ЈУ „Стари град-Андерва“ износе 290.244,35€. Општина Никшић уплатила је ануитете по репрограму (2015/2021) у износу од 55.146,36€.

VIII - САВЈЕТ ЈУ НАРОДНА БИБЛИОТЕКА ,,ЊЕГОШ“

У 2021. години је одржано десет сједница Савјета на којима су се спроводиле активности које су у складу са Статутом ЈУ Народна библиотека ,,Његош“:

Савјет :

• доноси Статут Библиотеке;

• доноси акт о унутрашњој организацији и систематизацији радних мјеста и друге опште акте Библиотеке уз сагласност предсједника Општине;

• доноси Програм рада Библиотеке;

• утврђује пословну политику и програмску концепцију развоја Библиотеке;

• расписује конкурс за избор директора;

• бира и разрјешава директора у складу са законом и Статутом;

• усваја Извјештај о раду и Извјештај о финансијском пословању Библиотеке;

• одређује цијене услуга које пружа Библиотека;

• предлаже Оснивачу статусне промјене;

• доноси Пословник о раду;

• врши и друге послове у складу са Законом, Статутом и дугим општим актима.

Сједнице су одржане:

1. 29.01.2021. године
2. 16.02.2021. године
3. 29.04.2021. године
4. 11.06.2021. године
5. 01.07.2021. године
6. 13.08.2021. године
7. 14.10.2021. године
8. 27.10.2021. године
9. 17.11.2021. године
10. 08.12.2021. године

Чланови Савјета до 29. 07. 2021. године су били:

Марија Вујачић, предсједница Савјета,

Гордана Сарић, члан,

Војин Драшковић, члан,

Душко Вујачић, члан и

Иван Љешковић, члан;

Од 29.07.2021. године чланови Савјета су:

проф. др Татјана Ђуришић - Бечановић, предсједница Савјета,

др Гордана Кустудић, члан,

Предраг Николић, члан

Бранислав Милошевић, члан и

Иван Љешковић, члан.

**VIII - ЗАКЉУЧАК**

Извјештај о раду за 2021. годину показује да је свако одјељење Библиотеке ,,Његош“ испунило циљеве предвиђене планом, о чему свједочи велики број организованих догађаја културно-образовног карактера, велики број посјета нашој установи како у позајмним одјељењима, тако и у програму који организујемо, успостављена и одржана сарадња са другим институцијама културе, образовања и науке, континуирани рад на промоцији и афирмацији културних вриједности, успјешно спроведена кампања читања, квалитетна издавачка дјелатност, унапријеђен рад у COBISS систему итд. Извјештај потврђује да су темељне вриједности ЈУ Народна библиотека ,,Његош”:

* ПОСВЕЋЕНОСТ квалитетној услузи која задовољава потребе корисника,
* КРЕАТИВНОСТ у простору за цјеложивотно учење и подстицање креативности и иновативности,
* ЈЕДНАКОСТ ПРИСТУПА сваком кориснику, без обзира на пол, животну доб, степен образовања итд, уз посебан осврт на категорије лица са инвалидитетом којима се трудимо обезбиједити лак приступ и стручну услугу, као и на мањине укључивањем у програм који подразумијева промовисање специфичности мањинских народа;
* ПРОМОЦИЈА СЛОБОДЕ И ОТВОРЕНОГ ПРИСТУПА ЗНАЊУ као предуслов развоја критичког мишљења корисника и њиховог усавршавања у процесу сналажења у свијету знања и информација,
* ИНТЕГРИТЕТ И ЕТИКА у знаку посвећености професионалном интегритету и етичким принципима.

ЈУ Народна библиотека ,,Његош“ Никшић је примјер добре праксе у организацији, иновацији, промоцији правих вриједности, његовању критеријума квалитета и тимском раду и као таква је спремна да у 2022. години постигне још и више.

ДИРЕКТОРИЦА

Мр Бојана Обрадовић, с.р.